Københavnsk Netto sælger igen og igen og igen gammel mad, selvom bl.a Fødevarekontrollen har krævet, at det stopper

For to måneder siden kunne Ekstra Bladet beskrive, hvordan supermarkeder over hele landet flød med gammel og ofte sundhedsfarlig mad.

Især Netto-butikkerne blev afsløret i at blæse højt og flot på kundernes helbred og fødevareloven, så kædens topledelse beklagede og lovede, at der ville blive ryddet op.

Men er det så sket? Nej, ikke alle steder.

I rodebutikken Netto på Jagtvej på Østerbro i København fandt fødevarekontrolløren onsdag i sidste uge gammel svinekød, skinke, torsk, laks, mozzarella og skimmelost. Det smed man i en rullekurv og kvitterede med en formel sanktion og et krav om, at der skulle ryddes op.

Fødevarekontrollen fandt disse varer med overskreden holdbarhed: Hakket svinekød, fire pakker kogt skinke, tre pakker torsk, to pakker laksefilet, ti mozzarella-oste og fire skimmeloste. Foto: Fødevarestyrelsen

Men spørgsmålet er så, om Netto ryddede op, som Fødevarekontrollen krævede? Tirsdag formiddag i denne uge besøgte Ekstra Bladets maddetektiv butikken og fandt blandt andet svinekød, der havde overskredet sidste anvendelsesdag.

- Netto skal rydde op i sin butik. Det er især alvorligt, at der findes svinekød, hvor sidste anvendelsesdato er overskredet, for det kan forbrugerne i værste fald blive syge af at spise, siger Charlotte Kølln, sektionsleder i Fødevarekontrollen.

Der var også otte store æsker med gamle, seje flødeboller, for gammel sovs på glas og knastørt, gammelt tyggegummi.

Ekstra Bladet fandt bl.a. gammel svinekød, sovs og flødeboller. Foto: Olivia Loftlund

Senere samme dag bad Ekstra Bladet om en kommentar fra Netto, som først på aftenen sendte en udtalelse fra regionschef Braw Bakir: ' Det er klart, at det her ikke er godt nok', lød det blandt andet i mailen.

I går besøgte Fødevarekontrollen nemlig butikken og fandt gamle varer i tre forskellige varekategorier.

Det var dog så få, at det blev kategoriseret som en bagatelagtigt overtrædelse af reglerne, så der vankede derfor hverken bøde eller sur smiley.

Fire andre Netto-butikker er også de seneste uger sluppet godt fra at have gammel mad på hylderne.

Foranlediget af Ekstra Bladets artikler om problemerne har Fødevarekontrollen under sine sædvanlige tilsyn de seneste uger lavet små dato-stikprøver i Netto.

I Netto i Hillerød fandt man gammel krydderi-, whisky- og bearnaisesovs.

I Netto i Kirke Hyllinge fandt man gammel kyllingepålæg og kaffefløde.

I en Netto i Aalborg var der gammel Miracle Whip, og i Netto på Farum Bytorv var der gamle snacks.

Men det var altså også noget, som ifølge fødevaremyndighederne var under bagatelgrænsen.

Konfrontation: Netto: 'Ikke godt nok'

'Med næsten 500 butikker og 13.000 medarbejdere kan jeg aldrig garantere, at der ikke vil ske svipsere, hvor vi misser varer, selvom vi har meget klare basisrutiner, der skal modvirke netop det. Det er også det, Fødevarestyrelsen anerkender, vi har. Men det er klart, at én fejl er én for meget – og vi skal forsøge at undgå dem. Og det er klart, at det her ikke er godt nok', skriver Nettos regionschef, Braw Bakir, i en mail til Ekstra Bladet.

Pas på: Supermarkeder sælger gammel mad - her er den helt gal

Se også: Sundhedsfare: Netto smækfyldt med gammel farlig mad

Se også: Op til to måneder for gammelt: Rema i brøler med bøffer og babymad

Se også: Netto flød med gammel mad: Et kvart ton spredt ud over fortovet

Thisted: Det var et chok at se alle Nettos gamle varer